Florin Cîțu, desemnat premier de președintele Iohannis. ”Nu ne dorim să blocăm România. Ne dorim să mergem mai departe şi să rezolvăm problemele ţării, să rezolvăm problemele românilor”

Președintele Klaus Iohannis l-a desemnat miercuri pe ministrul interimar al Finanțelor, Florin Cîțu, drept candidat pentru funcția de premier.

„Noi nu ne dorim să blocăm România. Noi ne dorim să mergem mai departe şi să rezolvăm problemele ţării, să rezolvăm problemele românilor. Aşadar, după consultări, acum, am decis deja să fac o desemnare pentru a mişca lucrurile în aşa fel încât să nu ne blocăm politic. Aşadar, astăzi am decis să desemnez pentru poziţia de prim-ministru pe domnul Vasile Florin Cîţu, actualmente ministru al Finanţelor Publice, care se va prezenta, sper, într-un timp scurt, în faţa Parlamentului, cu o echipă guvernamentală şi un program de guvernare”, a arătat preşedintele, într-o declaraţie de presă susţinută la Palatul Cotroceni.

În debutul declaraţiei sale, preşedintele a prezentat motivele pentru care au fost necesare noi consultări la Palatul Cotroceni, în vederea desemnării unui prim-ministru. În acest sens, Iohannis a arătat că PNL a constituit un guvern „care s-a apucat să repare lucrurile care au fost stricate”, dar că PSD „s-a opus vehement” reformelor promovate.

„Guvernul Orban a venit cu o agendă reformatoare, a reuşit în timp record să vină cu un buget pentru 2020 şi s-a apucat de lucruri importante, printre care a dorit să schimbe legislaţia privind alegerea primarului şi a Consiliului local, pentru a veni mai aproape de cetăţean. Acest lucru nu a fost dorit de PSD, care s-a opus vehement reformelor promovate de Guvernul Orban. A reuşit PSD, la momentul respectiv, să adune o majoritate care a trecut o moţiune de cenzură prin Parlament”, a spus preşedintele.

Şeful statului a adăugat că, din dorinţa de a debloca rapid situaţia creată, a convocat consultări şi a desemnat un prim-ministru, dar că PSD a început să „tergiverseze” procedurile în Parlament.

„Au trecut cele 15 zile în care, conform regulamentului, ar fi trebuit să se facă un vot. Nu s-a votat şi atunci am intrat în riscul unui blocaj total în Parlament. Pentru a depăşi acest blocaj, premierul desemnat, domnul Ludovic Orban, şi-a depus mandatul şi, pentru astăzi deja am convocat consultări cu partidele parlamentare”, a menţionat Iohannis.

Principalele declarații ale președintelui, transmise în regim live text de G4Media.ro:

Am încheiat consultările cu partidele și cred că e bine să recapitulăm pe scurt de ce am ajuns la consultări. PNL a constituit un guvern și s-a apucat de lucruri importante pentru a veni mai aproape de cetățean. PSD s-a opus vehement reformelor promovate de guvernul Orban.

Surpriză neplăcută: PSD a început să tergiverseze procedurile în Parlament și au trecut cele 15 zile în care trebuia să se facă un vot și am intrat în riscul unui blocaj total. Pentru a-l depăși, premierul Orban și-a depus mandatul. Noi nu dorim să blocăm România.

După consultări, am decis să fac o desemnare pentru a mișca lucrurile ca să nu ne blocăm politic

Azi am decis să desemneze pentru poziția de premier pe domnul Vasile-Florin Cîțu.

____________________________________________________________________

Președintele Klaus Iohannis va nominaliza pentru funcția de premier alt nume decât Ludovic Orban, pentru a depăși criticile formulate de Curtea Constituțională chiar înainte motivarea deciziei, au declarat pentru G4Media.ro surse politice.

De notat că liderul PNL, Ludovic Orban, a declarat miercuri, la finalul ședinței conducerii centrale a partidului, că mandatul delegației care va merge la consultările de la Palatul Cotroceni este ca PNL să susțină decizia care va rezulta în urma consultărilor dintre președinte cu toate formațiunile parlamentare.

Potrivit surselor G4Media.ro, dacă propunerea pică în Parlament, a treia nominalizare va fi tot Ludovic Orban. PNL și Klaus Iohannis nu ar fi renunțat la varianta anticipatelor.

Numele aflate pe masa lui Klaus Iohannis pentru funcția de prim-ministru ar fi, potrivit Digi24.ro, Nicolae Ciucă, Bogdan Aurescu și Cătălin Predoiu.

Ultimul nume vehiculat pentru funcția de premier este cel al ministrului finanțelor, Florin Cîțu, au declarat surse politice pentru G4Media.ro.

Foto: Klaus Iohannis/ presidency.ro